กรมบัญชีกลาง เผยผลการใช้จ่ายเงินงบประมาณฯ ณ สิ้น พ.ค. 63 เกินเป้า
กรมบัญชีกลางเผยผลการใช้จ่ายเงินงบประมาณ 63 เปินเป้า แม้มี COVID-19


7 มิ.ย. 2563

นางสาววิลาวรรณ พยาน้อย รองอธิบดีกรมบัญชีกลาง ในฐานะโฆษกกรมบัญชีกลาง เผยว่า ตามที่มติ คณะรัฐมนตรี (ครม.) กำหนดเป้าหมายการใช้จ่ายเงินงบประมาณประจำปีงบประมาณ 2563 โดยให้ทุกหน่วยงานเร่งรัดการใช้จ่าย รายจ่ายลงทุนที่เหลือ ให้สามารถลงนามให้แล้วเสร็จภายในเดือนพ.ค. 2563 โดยผลการใช้จ่ายเงินงบประมาณฯ ตั้งแต่ต้นปีงบประมาณจนถึงวันที่ 29 พฤษภาคม 2563 (1 ต.ค. 62 – 29 พ.ค. 63) งบประมาณภาพรวมใช้จ่ายแล้ว จำนวน 2,259,423 ล้านบาท ของวงเงินงบประมาณ 3,200,000 ล้านบาท คิดเป็น 70.61% สูงกว่าเป้าหมาย 1.28% โดยจำแนกเป็น
(1) รายจ่ายลงทุน (กรณีไม่รวมงบกลาง) ใช้จ่ายแล้ว จำนวน 338,861 ล้านบาท ของวงเงิน 574,153 ล้านบาท คิดเป็น 59.02% สูงกว่าเป้าหมาย 2.35%
(2) รายจ่ายประจำ ใช้จ่ายแล้ว จำนวน 1,914,994 ล้านบาท ของวงเงิน 2,603,028 ล้านบาท คิดเป็น 73.57% สูงกว่าเป้าหมาย 0.9%
สำหรับเงินงบประมาณที่กันไว้เบิกเหลื่อมปี ใช้จ่ายแล้ว จำนวน 257,615 ล้านบาท ของวงเงิน 259,019 ล้านบาท คิดเป็น 99.46%
โฆษกกรมบัญชีกลาง กล่าวว่า ถึงแม้จะสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) จะส่งผลกระทบในทุกภาคส่วน โดยในส่วนของหน่วยงานของรัฐ ได้มีมาตรการให้ปฏิบัติงานที่บ้าน และเหลื่อมเวลามาปฏิบัติงาน เพื่อป้องกันการแพร่ระบาดของ COVID-19 แต่กรมบัญชีกลางยังคงติดตาม เร่งรัดการใช้จ่ายเงินงบประมาณของส่วนราชการต่าง ๆ โดยมีทีมเร่งรัดติดตามทั้งส่วนกลางและส่วนภูมิภาค ช่วยให้คำแนะนำปรึกษา แก้ไขปัญหา/อุปสรรค เพื่อให้มีการก่อหนี้รายจ่ายลงทุนให้แล้วเสร็จทุกรายการภายในสิ้นปีงบประมาณ และเป้าหมายที่กำหนด โดยพบว่าผลการใช้จ่าย ณ สิ้นเดือนพ.ค. 2563 มีการใช้จ่ายเงินงบประมาณได้เกินเป้าหมายที่กำหนด